குரங்கு அம்மை

குரங்கு அம்மை (Monkeypox) என்பது குரங்கம்மைத் தீநுண்மியால் (வைரசால்) உண்டாகும் ஒரு தொற்றுநோய். இந்நோய் மாந்தர்களையும் சில விலங்குகளையும் தாக்குகின்றது. இதற்கான நோய் அறிகுறிகள் காய்ச்சல், தலைவலி, உடலில் தசை வலி, நெறிகட்டுதல், களைப்பாக உணர்தல் போன்றவையாகும். இதனைத்தொடர்ந்து கொப்புளம், தடிப்புகள் போன்றவை தோன்றலாம். இந்நோய் தொற்றிக்கொள்ள எடுத்துக்கொள்ளும் நேரம் 7-14 நாள்கள் தொடர்பாக இருக்கலாம்.  அறிகுறிகள் காணப்படும் காலம் 2-4 கிழமைகள்.


விலங்குகளின் கடியாலோ, விலங்கின் கீறலாலோ, காட்டில் வேட்டையாடிய விலங்கின் இறைச்சியைக் கையாள்வதாலோ, நோயுற்றவரோடு நெருங்கிய தொடர்பாலோ, உடல்நீர்க்கலப்பாலோ குரங்கம்மை நோய் உண்டாகின்றது. இந்த நோய்க்கான தீநுண்மி பொதுவாக எலி போன்ற கொறிணிகளிடையே சுழற்சியில் இருக்கும். நோயை அறிந்துகொள்ள நோயுற்றவர் உடலில் சிறு வெட்டின் மூலம் தீநுண்மி உள்ளதை அதன் மரபணுச் சரத்தில் இருந்து கண்டுகொள்ளலாம். 

பெரியம்மைத் தடுப்பூசி இந்நோயைத் தடுக்க 85% வல்லமை கொண்டது. 2019 ஆம் ஆண்டு சின்னியோசு (ynneos) என்னும் குரங்கம்மைத் தடுப்பூசி அமெரிக்காவில் வளர்ந்த ஆட்களுக்குப் பயன்படுத்த ஒப்புதல் அளிக்கப்பெற்றது. தற்போது சீர்வழக்கான மருத்துவத் தீர்வு தீநுண்மி எதிர்ப்பு மருந்தாகிய தெக்கோவிரிமட்டு (tecovirimat) ஆகும். இது குறிப்பாக பெரியம்மை, குரங்கைம்மை போன்ற ஆர்த்தோபாக்சுவைரசுகளுக்கானவை (orthopoxviruses). இது ஐரோப்பிய ஒன்றியத்திலும், அமெரிக்காவிலும் குரங்கம்மைக்குத் தீர்வாக ஏற்றுக்கொள்ளப்பட்ட்ட மருத்துவ முறை. சிடோபோவிர் (Cidofovir) அல்லது பிரின்சிடோபோவிர் (brincidofovir) ஆகியவும் பயனுடையதாக இருக்கலாம். மருத்துவத் தீர்வுகள் எதையும் எடுத்துக்கொள்ளாவிட்டால் ஏற்படும் இறப்பின் வீதம் காங்கோ பகுதியிலும் நடு ஆப்பிரிக்கப் பகுதியிலும் காணப்படும் குரங்கம்மை வகையால் 10% அல்லது 11% என்று கணக்கிடப்பட்டுள்ளது. 

 மேற்கோள்கள் 

 வெளி இணைப்புகள் 
 CDC – Monkeypox Fact Sheet
 WHO – Monkeypox Fact Sheet
 Virology.net Picturebook: Monkeypox
 "Could Monkeypox Take Over Where Smallpox Left Off?  Smallpox may be gone, but its viral cousins – monkeypox and cowpox – are staging a comeback". சயன்டிஃபிக் அமெரிக்கன், March 4, 2013
 More than 80 cases confirmed in 12 countries, May 23, 2022
 Monkeypox - Monkeypox Statistics

பகுப்பு:மூளை மரபியல் கோளாறுகள்
பகுப்பு:தொற்று நோய்கள்